וילה אפרוסי דה רוטשילד

וילה אפרוסי דה רוטשילד (בצרפתית: Villa Ephrussi de Rothschild) הוא מבנה מפואר שנבנה על ידי אחת מבני משפחת רוטשילד בתחילת המאה ה-20 בקרבת העיר ניס שבריביירה הצרפתית. בעלת הבית, הברונית ביאטריס אפרוסי דה רוטשילד, גרה בבית וכאספנית יצירות אמנות השתמשה בתמונות ובפסלים שאספה כדי לקשט את הווילה. דגש מיוחד שמה הברונית על טיפוח הגן הגדול שהקיף את הווילה. לאחר פטירתה הורישה את הווילה ותכולתה לקרן ציבורית וזו הפכה את הבית למוזיאון הפופולרי בקרב מבקרים בדרום צרפת. רקע הברונית ביאטריס דה רוטשילד נולדה בפריז ב-1864 ללאונור ואלפונס ג'יימס דה רוטשילד. ב-1883 נישאה לבנקאי מוריס אפרוסי (צר') (בן משפחת אפרוסי). כמו רבים מבני משפחת רוטשילד היו בני הזוג אפרוסי-רוטשילד חובבים נלהבים של בתים יפים ויצירות אמנות ורכשו משניהם כשהווילה בדרום צרפת הייתה אחד מהנכסים שלהם. מקום הווילה הווילה נמצאת במחוז האלפים הימיים, חבל פרובאנס-אלפ-קוט ד'אזור, בחלקה המזרחי של הריביירה הצרפתית (כשמונה ק"מ ממזרח לעיר ניס) ובחלקו הצפוני של כף פארה (צר') המהווה חצי אי הבולט לים התיכון. מקומה של הווילה בחלקו הצר ביותר והמוגבה של חצי האי מאפשר לראות את הים מכל חלקי הבית. ההיסטוריה של הווילה ב-1905 (לאחר גירושיה) נפשה ביאטריס דה רוטשילד בריביירה הצרפתית והתאהבה בחצי האי פארה והחליטה להקים במקום את ביתה. בעקבות החלטה זו רכשה במקום שטח של כשבעים דונם כשהיא מתמודדת, במכרז על השטח, מול לאופולד השני, מלך הבלגים שרצה אותו כדי להרחיב את המגרש שלו שרכש בסמוך. לתכנון הבית וסביבתו נשכרו שירותיהם של האדריכלים ז'אק מרסל אובורטין (צר'), זוכה פרס רומא, ואהרון מסיה (צר'). תכנון הבית קיבל השראה מווילה קרילוס שנבנתה לחופי אותו מפרץ הנשקף מווילה אפרוסי ונבנתה על ידי קרובי משפחתה של ביאטריס. עבודות הבנייה נמשכו בשנים 1907–1912. ב-1916, עם מות בעלה הגרוש, נטשה הברונית את הווילה. ב-1934 נפטרה הברונית רוטשילד בשווייץ בעקבות דלקת ריאות. מאחר שהייתה חשוכת ילדים הורישה בצוואתה את וילה אפרוסי, יחד עם כ-5,300 יצירות אמנות שנשמרו בבתים אחרים שלה, לאקדמיה לאמנויות היפות של המכון של צרפת. בצוואה ביקשה לאסוף את אוספיה לווילה אפרוסי ולפתוח במקום מוזיאון שישמר את רוח התקופה בה חיה בדומה למודל לפיו נבנו מוזיאונים כמו מוזיאון נסים דה קמונדו ומוזיאון ז'אקמאר-אנדרה. בשנים הבאות השקיעה האקדמיה בשיפוץ ושחזור הבית והגן והמוזיאון נפתח לציבור ב-2 באפריל 1938. ב-1940, לאחר פלישת גרמניה לצרפת, נאלץ המוזיאון לסגור את שעריו. לאחר המלחמה נפתח המוזיאון בשנית אך מספר המבקרים בו היה מצומצם ורק ב-1960 הוא החל הלצבור הכרה ופרסום ומספר המבקרים הגיע לכ-60,000 מבקרים מדי שנה. ב-1991 הופקד ניהול המוזיאון בידי חברה הפרטית בשם Culturespaces שערכה רוויזיה בתצוגותיו. ב-1996 הוכללה הווילה ברשימת אתרי מורשת היסטוריים של צרפת (צר'). ב-2005 הוענקה לגנים תווית "גן יוצא דופן" (צר') מטעם משרד התרבות של צרפת. ב-2010 הוקם "ארגון ידידי וילה אפרוסי". ב-2023 לקחה "האקדמיה לאמנויות יפות" את ניהול המקום על עצמה דבר שהביאה לעלייה במספר המבקרים שהגיע ל-130,000 בשנה, מה שהפך את המוזיאון לאחד האתרים המתויירים ביותר בריביירה הצרפתית. מבנה הווילה כללי הווילה נבנתה בסגנון הרנסאנס האיטלקי והיא והגן המקיף אותה נמצאים על גבעה מוארכת שדומה בצורתה לספינה כשהים התיכון נשקף משני צדדיה. מבנה זה הביא רבים לכנות את האחוזה "האי של צרפת" (Île de France). בגלל הדמיון של האחוזה לספינה דרשה ביאטריס דה רוטשילד מכל עובדי האחוזה לחבוש כובעי ימאים כדי להעצים את אשליה של חיים על אונייה המקיפה את העולם. חיבתה של ביאטריס לצבע הוורוד הביאו אותה לבקש מהאדריכלים להשתמש בו כצבע לקירות, צבע בו הרבתה להשתמש גם בבגדיה. הפטיו הפטיו היה המקום בו קיבלה ביאטריס את אורחיה. במרכז הפטיו מוצב מזבח מהמאה ה-15 המציג את הקדושים בריג'יט הקדושה מאירלנד, אנטוניוס הגדול ורוכוס הקדוש. הפטיו מתאפיין באכסדרה הנתמכת על ידי עמודים משיש ורונה ורוד בסגנון איטלקי. בגלריה של הפטיו נבנו גלריות ומרפסות עם קמרונות בסגנון ספרדי-מורי בהן עמדו מוזיקאים. הפטיו משמש להצגת יצירות אמנות מימי הביניים והרנסאנס. הסלון הסלון, שקירותיו מעוטרים בעבודות עץ צבועות מהמאה ה-18, מכיל פריטים רבים ממקורות מלכותיים או אריסטוקרטיים וכן מספר פסלי ברונזה מוזהבים באיכות גבוהה. דלתות הכניסה לסלון השתייכו במקור לטירתה של מאדאם דה פומפדור ונרכשו במאה ה-19 על ידי אונורה דה בלזק עבור ביתו הפריזאי, פולי בוז'ון (צר'), אותו קנה ב-1846. בחלק מהסלון מוצב סט של כיסאות בסגנון לואי השישה עשר ולידו שולחן שש בש מעוצב שנבנה על ידי נגר מומחה מגרנובל. הרצפה מכוסה בשטיח שנוצר עבור הקפלה המלכותית בארמון ורסאי ונושא את המונוגרמה של לואי ה-15. בחלקו השני של הסלון מכסה שטיח נוסף את רצפת הפרקט. שטיח זה היה אחד מסדרת שטיחים שהוזמנה על ידי לואי ה-14 עבור הגלריה הגדולה של ארמון הלובר. בחלק זה מוצב שולחן מעוצב של משחק ויסט, שהשתייך בעבר למארי אנטואנט ונבנה על ידי הנגר האישי שלה, ועליו דמות של פוטו. בחלק זה של החדר מוצבים גם ספה וכורסאות המרופדים בשטיחים המציגים את משלי ז'אן דה לה פונטן. תקרת הסלון מקושטת בהדפס בד של ג'ובאני בטיסטה טייפולו המתאר את מרכבתו של קופידון הרתומה ליונים. חדר האורחים הקטן אל חדר האורחים הקטן מגיעים דרך דלת מעוטרת בעיצובו של הדקורטור אטיין לה ואלה-פוסן (צר') ומקורה גם הוא בביתו הפריזאי של אונורה דה בלזק, פולי בוז'ון. בהמשך הייתה דלת זו בבעלותו של הברון סלומון מאיר רוטשילד והיא נפתחת דרומה למרפסת שיש היורדת לטיילת הגן הצרפתי. בחדר מוצבות שתי כורסאות המעוצבות בסגנון לואי החמישה עשר ומרופדות בשטיחי קיר ארוגים מעיצובו של פרנסואה בושה כשלידן מוצב שולחן סגלגל קטן עם ציור המתאר את פאלה רויאל בפריז. בנוסף מקשטים את החדר שני לפידים בסגנון לואי השישה עשר, זוג אגרטלי פורצלן מתוצרת סבר (צר') ושני שטיחי קיר בסגנון גובלן המוקדשים להרפתקאותיו של דון קישוט. הקירות מאויירים בדוגמאות שונות. דירתה של ביאטריס אל דירתה של ביאטריס ניתן לגשת דרך חדרון (boudoir) המעוטר בעבודות עץ בסגנון נאו-פומפיאני המכיל שולחן כתיבה שנבנה ונחתם על ידי הנגר האישי של מארי אנטואנט ושולחן מתומן קטן של המאסטר אדם וייסוויילר (צר'). תקרתה של הדירה מעוטרת בציור ונציאני מאמצע המאה ה-18 והרצפה מכוסה בשטיח מתקופה מאוחרת יותר אך בעל אותם מוטיבים כמו בתקרה. לאורך הקירות מוצבת שידה שנבנתה על ידי האמן ניקולא פטי (צר') שהתמחה בסגנון המעבר בין לואי ה-15 ללואי ה-16. כמו כן מוצבים בחדר ארונות תצוגה בהם מוצגות תלבושות צרפתיות מהמאה ה-18 ובגדים סיניים ונעליים קטנות מהמאה ה-19. תקרתו של חדר האמבטיה, הצמוד לדירה, מורכבת מסבכה של לוחות עץ מוזהבים כשבחדר עצמו נעשה שימוש בעבודות עץ שצוירו בסוף המאה ה-18 והם מסתירים את כיור הרחצה ואת אזור האחסון. לחדר בליטה אליפטית הצופה אל המפרץ שממערב. חדר החרסינה חדר החרסינה כולל אוסף כלים מבתי יוצר ידועים שהופך אותו לאחד האיכותיים מסוגו. הכלים, שחלקם צבוע בכחול לפיס לזולי הנדיר, מוצגים בארון הזכוכית. על מדף האח מוצג שעון חרסינה בצבע ורוד. בחדר הסמוך מוצגים כלי חרסינה בצבעי תכלת ורוד וכן אגרטל שהיה שייך למאדאם דה פומפדור. חדר האוכל של הברונית חדר האוכל של הברונית הוסב למסעדה וחדר תה עבור המבקרים בווילה תוך שימור הסגנון היוקרתי לפיו עוצב. חדרי הקומה העליונה הקומה העליונה מקושטת בפסלי טרקוטה והיא כוללת את החדרים הבאים: חדר הפורצלן שבו מוצגים פריטים מהמאה ה-17 מערים גרמניות כמו מייסן, ברלין, וירצבורג ועוד חדר ה"דירקטור" עם קישוטי קיר תקופתיים חדר שטיחי הקיר, שרהיטיו, החתומים על ידי נגר אמן, מכוסים בשטיחי קיר חדר הקופים הקטן עם תזמורת קופי פורצלן ועבודות עץ צבועות האכסדרה הפלורנטינית, המעוטרת בפריטי ברזל יצוק וממנה אפשר לצפות על מפרצי הים מסביב ועל הגנים סלון סיני קטן בו קיר אחד מעוטר בדלתות לכה פנימיות מהארמון הקיסרי בבייג'ינג וארונות תצוגה המכילים אוסף של אבני חן נדירות כמו רוז קוורץ ואבני ירקן לבנות חדר לואי ה-16 המעוטר בפאנל עץ חדר המתנה וסלון ז'אן-אונורה פרגונאר בו מוצגים רישומים של פרגונאר ושל פרנסואה בושה מבנה הגן הגן משתרע מדרום לווילה כשביציאה ממנה בנויה בריכת מים מוארכת המוקפת בתשעה גנים, המשתרעים על פני שבעה דונם, כשמהכניסה אליהם ניתן לצפות על הנמל הסמוך. הגנים הראשונים נבנו על ידי אדריכלי הנוף אשיל דושן (צר') והרולד פטו (צר') והם כוללים גנים צרפתיים, גן אבנים, גן יפני וגן וורדים. בהמשך נוספו גנים ספרדיים, איטלקיים, אקזוטיים ופרובנסליים ששיקפו את מסעותיה של הברונית רוטשילד. לאחר מותה, נוספו גנים נוספים בנושאים שונים. הגן הצרפתי הגן הצרפתי, הנשקף מחדרי הקבלה, תופס את החלק המרכזי של האחוזה. הוא כולל בריכה מרכזית המוקפת בבריכות צדדיות ובערוגות המסודרות באופן סימטרי. הבריכות מעוטרות ביקינתוני מים (צר') והגן נשלט על ידי מבנה המכונה "מקדש אהבה" הכולל מפל מדורג. הגן הספרדי הגן הספרדי מורכב ממערה קרירה, פרגולה ותעלה מלאה בצמחי מים, צמחי פילודנדרון, וצמחי גומא פפירוס כשבגבולותיו שתולים צמחי ציפור גן עדן, עצי רימון ושיחי דטורה. גן האבנים גן האבנים מוצל על ידי עץ קמפור (צר') ועץ קינמון קליפורני ומוצגים בו חלקי אבן ממבנים אזרחיים ודתיים. בשטח הגן שתולים שלל שיחים כמו רודודנדרון, קמליות יפניות, פוקסיות, שיחי הידרנג'אה ועוד רבים. הגן היפני הגן היפני כולל צמחים מעוטי מים ("גן יבש") כמו עשב, ציקסאים, רודודנדרון, גרדניות ועוד. בגן נבנה מפל הנופל לבריכה המאוכלסת בקרפיוני קוי ומוקף בזנים שונים של מייפל יפני. ב-2003 שוחזר הגן. גן הוורדים גן הוורדים, הממוקם בקצה הגן, גדל למרגלות מקדש משושה קטן ובו ורדים שהובאו למקום מגני משפחת רוטשילד, מהגנים של משפחת המלוכה במונקו ועוד. הגן הפלורנטיני בגן הפלורנטיני נבנה גרם מדרגות בצורת פרסה שמסתיר מערה לחה בה הוצב פסל אפבוס משיש. גרם המדרגות מוביל לשדרת ברושים המשקיפה על המפרץ הסמוך וילפרנש-סור-מר. לצידה של השדרה נשתלו שיחים שונים בעלי פריחה בולטת. הגן האקזוטי הגן האקזוטי מתאפיין בשבילים המתפתלים בין מגוון של סוקולנטים וקקטוסים. הגן שוחזר ב-1987. הגן הפרובנסלי הגן הפרובנסלי, שעוצב בסגנון חבל פרובאנס, נמצא על המדרון מול גן הוורדים והוא מציע נוף ציורי של עצי זית ואורנים ולמרגלותיהם צמחים ריחניים מדרום צרפת כמו לבנדר ואגפנתוס. בשטח הגן נבנה "מקדש האהבה" המוקף בצמחים ארומטיים. גן החיות בשטח גן האחוזה התקיים בעבר גן חיות בו שכן כלוב ציפורים מזנים שונים. נוהג זה להחזיק כלוב ציפורים היה קיים בכל אחד מהבתים שהחזיקה הברונית. אירועים בגן בכל שנה, בחודש מאי, מתקיים בגן "פסטיבל הוורדים והצמחים". כמו כן מארח הגן, מדי קיץ, קונצרטים המכונים "נוקטורן". הווילה באמנות לאורך השנים משכו הווילה והגן האקזוטיים במאים שרצו לצלם במקום סצנות עבור סרטים וסדרות טלוויזיה כמו קולומבו, ספינת האהבה, לעולם אל תאמר לעולם לא, נוכלים עם סגנון ועוד. גלריה ראו גם וילה קרילוס לקריאה נוספת קישורים חיצוניים אתר האינטרנט הרשמי של וילה אפרוסי דה רוטשילד וילה אפרוסי דה רוטשילד, ברשת החברתית אינסטגרם וילה אפרוסי דה רוטשילד, באתר משרד התרבות של צרפת (בצרפתית) הווילה וגני אפרוסי דה רוטשילד, באתר parcsetjardins.fr (בצרפתית) וילה אפרוסי דה רוטשילד, באתר structurae.net תמונות של וילה אפרוסי דה רוטשילד, באתר villa-ephrussi.com (בארכיון האינטרנט) (בצרפתית) וילה אפרוסי דה רוטשילד, באתר rivieraloisirs.com (בצרפתית) וילה אפרוסי דה רוטשילד, באתר explorenicecotedazur.com (בצרפתית) וילה אפרוסי דה רוטשילד, באתר lesplusbeauxjardinsdefrance.com וילה אפרוסי דה רוטשילד, באתר seenice.com (בצרפתית) וילה אפרוסי דה רוטשילד, באתר avignon-et-provence.com סיור צילומי בווילה אפרוסי, סרטון באתר יוטיוב, 2019 סיור בווילה אפרוסי, סרטון באתר יוטיוב, 2022 ביאורים הערות שוליים